|  |  |  |
| --- | --- | --- |
| **Resumé af anordning om ikrafttræden for Grønland af lov om ændring af lov om Lønmodtagernes Garantifond**  |  | 8. januar 2024J.nr. 2024 - 67CAPA |
|   |  |
|  |  |

# Indledning

Anordningen sætter § 6 i lov nr. 1538 af 12. december 2023, der indeholder ændringer til lov om Lønmodtagernes Garantifond, i kraft for Grønland. Ændringerne medfører en forenkling af administrationen hos Arbejdsmarkedets Tillægspension.

Reglerne i anordningen, der sættes i kraft for Grønland i henhold til anordningsbestemmelsen i § 17 i lov nr. 1538 af 12. december 2023, er identiske med reglerne, der gælder for Danmark.

# Indhold

I lov om Lønmodtagernes Garantifond, som tidligere er sat i kraft for Grønland ved anordning nr. 321 af 3. juli 1980, foreslås følgende ændringer:

For det første indføres, at restancer for finansieringsbidrag, som arbejdsgivere indbetaler til Arbejdsmarkedets Tillægspensions tekniske opkrævningsløsning, Samlet Betaling, kan indgå i den fælles opkrævning. Derudover ændres det, så finansieringsbidrag beregnes på grundlag af den samlede indberetning af bidrag, og så Arbejdsmarkeds Tillægspension har udpantningsret for omkostninger forbundet med inddrivelse af finansieringsbidrag og renter.

For det andet udvides beskæftigelsesministerens eksisterende bemyndigelse til at fastsætte regler om modregning mellem ordningerne i den fælles opkrævning, hvori Lønmodtagernes Garantifond indgår, og om udbetaling af ydelser til arbejdsgiverne efter lov om Arbejdsgivernes Uddannelsesbidrag, lov om godtgørelse og tilskud ved deltagelse i erhvervsrettet voksen- og efteruddannelse samt lov om barselsudligning på det private arbejdsmarked. Det betyder blandt andet, at en arbejdsgiver ikke kan undlade at indbetale bidrag til den fælles opkrævning og samtidig modtage udbetalinger fra Arbejdsgivernes Uddannelsesbidrag eller refusion fra Barsel.dk.

For det tredje indføres nationale særregler for behandling af personoplysninger, der skal sikre udsendelse af færre oplysningsbreve. Lønmodtagernes Garantifond og Arbejdsmarkedet Tillægspension skal i nogle tilfælde undtages pligten efter Europa-Parlamentets og Rådets forordning nr. 2016/679 om beskyttelse af personoplysninger (databeskyttelsesforordningen) til at oplyse registrerede personer om, at der behandles oplysninger om dem, herunder i de tilfælde, hvor de registrerede personer i forvejen er bekendt med, at der behandles oplysninger om dem. Det foreslås gennemført ved at indføre nationale særregler om behandling af personoplysninger fra f.eks. CPR-registret eller CVR-registret.